དེ་ལྟར་ཨ་མ་གཡང་འཛོམས་ཀྱི་རྣམ་པར་དཀར་བའི་ལྷག་བསམ་གྱིས་ལས་དཀར་པོ་ལ་དཀར་པོ་ཡིན་པའི་ལས་འབྲས་དང་རྒྱུ་འབྲས་ནི་ནམ་ཡང་བསླུ་མེད་ཅིག་ཡིན་པ་ར་སྤྲོད་བྱེད་ཀྱིན།ཁོ་མོའི་བུ་མོ་ཆུང་བ་ད་ལོར་གཙོས་བོད་རིགས་སློབ་འབྲིང་དང་པོའི་མཐོ་གཉིས་འཛིན་གྲྭར་སློབ་གཉེར་བྱེད་ཀྱིན་ཡོད་ལ།བུ་མོ་ཆེ་བ་བདེ་སྐྱིད་འཚོ་ནི་ཉིས་སྟོང་བཞི་ལོའི་དབྱར་ཁ་ཞིག་ནས་ཤེས་རབ་ཀྱི་འོད་སྣང་ཞིག་གི་བརྩེ་བར་འཇུས་ནས།གཙོས་སློབ་འབྲིང་དང་པོའི་མཐོ་རིམ་ནས་རིམ་པར་བརྒྱུད་དེ་ད་ལྟ་ལན་གྲུ་གྲོང་ཁྱེར་གྱི་སློབ་གྲྭ་ཆེན་མོ་ག་གེ་མོ་ནས་མི་འགྱངས་པར་སློབ་མཐར་ཕྱིན་པར་རེ་ཞིང་སྙེག་གིན་ཡོད་པ་འདིས་ཨ་མ་གཡང་འཛོམས་ཁྱོ་ཤུག་གཉིས་ལྟ་བུའི་ཕ་མ་ཚོས་རང་རང་གི་བུ་བུ་མོ་ཚོར་ཤ་ཚ་ཞིང་སྙིང་ཉེ་ན་སྤྱི་ཚོགས་འདིའི་གདོང་ལེན་མཁན་ཞིག་འགྱུར་དུ་འཇུག་དགོས་ན་ཅིས་ཀྱང་སློབ་གྲྭར་མངག་དགོས་པའི་དུས་ཀྱི་སྒྲོན་མེ་ཞིག་སྦར་ཡོད་ལ།ཕྱི་ན་རིན་ཆེན་གྱི་རྒྱན་ཆ་ཇི་ལྟར་འཛོམས་པོ་ཡོད་པ་ལས་ནང་ན་རིག་གནས་ཀྱི་ཡོན་ཏན་འཇོན་པོ་ཞིག་ལྡན་དུ་འཇུག་པར།ཨ་མ་གཡང་འཛོམས་ཀྱིས་འབད་འབད་དུང་དུང་གིས་བསྒྲུབས་ཤིང་བསྐྱངས་ནས་ཡོང་བའི་བུ་མོ་བདེ་སྐྱིད་འཚོ་ལྟ་བུ་ཡིན་ལ།བུ་མོ་བདེ་སྐྱིད་འཚོའི་བདེ་སྐྱིད་ནི་ཨ་མ་གཡང་འཛོམས་ཀྱི་བདེ་སྐྱིད་ཡིན་ལ།ཨ་མ་གཡང་འཛོམས་ཀྱི་བདེ་སྐྱིད་ནི་མ་འོངས་པའི་མི་རིགས་དང་རྒྱལ་ཁབ་ཅིག་མ་ཟད།འཛམ་གླིང་དང་འགྲོ་བ་སེམས་ཅན་གྱི་བདེ་སྐྱིད་ཅིག་ཡིན་པ་ནི།མདང་དགོང་གི་རྨི་ལམ་ནང་གི་ངའི་ཨ་མ་གཉིས་པ་སྟེ་ཨ་མ་གཡང་འཛོམས་དང་བུ་མོ་བདེ་སྐྱིད་གཉིས་ཀྱི་བྱུང་བ་ཡིན་ལ།རྨི་ལམ་ནི་རྨི་ལམ་ཙམ་ཞིག་མ་ཡིན་པར་རྨི་ལམ་གསོན་པོ་ཞིག་དང་རེ་ལྟོས་ཀྱིས་འཆའ་བའི་རང་གི་ཕུ་ནུ་ཚོར་འབོད་སྐུལ་ཐེངས་ཤིག་མིན་པ་ཅིས་ཀྱང་ཧ་གོ་བར་གྱིས་དང་།འདི་ནི་རྒྱལ་ཁབ་ཀྱིས་གནང་ཞིང་མི་རིགས་ལ་བཅོལ་བའི་མ་བཅོས་སེམས་ཀྱི་སྟོབས་ཤུགས་ཡིན།།